Barbie vereer medici met poppeDie speelgoedreus Mattel het ŉ nuwe pop ter ere van Sarah Gilbert, medeskepper van die Oxford/AstraZeneca-koronavirusentstof, geskep. (Foto: Mattel) Die speelgoedreus Mattel het Woensdag gesê hy “hoop om die volgende generasie te inspireer” nadat hy ŉ Barbie-pop ter ere van Sarah Gilbert, medeskepper van die Oxford/AstraZeneca-koronavirusentstof, geskep het. Gilbert het gesê sy vind dit “baie vreemd”, maar dat sy “hoop kinders wat my Barbie-pop sien sal besef hoe belangrik loopbane in wetenskap is om die wêreld om ons te help”. “My wens is dat my pop vir kinders sal wys dat daar loopbane is waarvan hulle nie eers bewus is nie, soos ŉ entstofkundige.” Die speelgoedmaatskappy het ook vyf ander poppe ter ere van vroue in die wetenskap geskep: Amerikaanse gesondheidswerkers Amy O’Sullivan en Audrey Cruz, die Kanadese kampvegter Chika Stacy Oriuwa, die Brasiliaanse navorser Jaqueline Goes de Jesus en die Australiese dokter Kirby White. “Barbie is bewus daarvan dat alle mediese werkers in die voorste linies geweldige opofferings moes maak om die pandemie en sy uitdagings te takel,” het Lisa McKnight, senior visepresident van Barbie en poppe by Mattel, gesê. “Om die aandag op hul pogings te vestig, deel ons hulle stories en gebruik ons Barbie se platform om die volgende generasie te inspireer om in hierdie helde se voetspore te volg. “Ons wil die verbeeldings van kinders aangryp soos wat hulle eie storielyne as helde uitspeel.” Sarah Gilbert, medeskepper van die Oxford/AstraZeneca-koronavirusentstof, wys die Barbie-pop wat na haar beeld gemaak is. (Foto: Mattel/AFP)